เนด้าให้พม่ากู้4พันล้านบาท
สพพ.จ่อให้พม่ากู้ 4,000 ล้าน ดอกเบี้ยผ่อนปรน ปรับปรุงถนนทวายมาบ้านพุน้ำร้อนในไทย
7 พ.ค. 2558

สพพ.จ่อให้พม่ากู้ 4,000 ล้าน ดอกเบี้ยผ่อนปรน ปรับปรุงถนนทวายมาบ้านพุน้ำร้อนในไทย
นายเนวิน สินสิริ ผู้อำนวยการสำนักงานความร่วมมือพัฒนาเศรษฐกิจกับประเทศเพื่อนบ้าน (องค์การมหาชน) หรือ สพพ. (เนด้า) เปิดเผยว่า โครงการที่อยู่ระหว่างดำเนินการในปี 2558 ได้แก่ โครงการสร้างถนนจากทวายมาบ้านพุน้ำร้อน จ.กาญจนบุรี ระยะทาง 138 กิโลเมตร วงเงิน 4,000 ล้านบาท ในอัตราดอกเบี้ยผ่อนปรน
“ขณะนี้อยู่ระหว่างรอรัฐสภาพม่าอนุมัติการกู้เงินจากไทย คาดว่าจะได้ข้อสรุปเดือน มิ.ย.นี้ จากนั้นจะเปิดให้เอกชนยื่นประมูลการก่อสร้างถนน และคาดว่าจะเริ่มก่อสร้างได้ปลายปี 2558 ใช้เวลาก่อสร้าง 3 ปี ช่วยร่นระยะเวลาเดินทางจาก 4 ชั่วโมง เหลือเพียง 2 ชั่วโมง” นายเนวิน กล่าว
ทั้งนี้ โครงการดังกล่าวได้มีการหารือระหว่างรัฐบาลไทยกับพม่า เรื่องการขอเงินกู้ดอกเบี้ยต่ำจากไทยเพื่อนำมาก่อสร้างถนนจากลูกรังเป็นคอนกรีต เพื่ออำนวยความสะดวกการเดินทางเชื่อมจากเส้นทางที่สำคัญคือ สายตะวันตก จากฝั่งพม่ามายังฝั่งตะวันตก คือ เวียดนามและกัมพูชา ตามแผนพัฒนาประเทศเศรษฐกิจอนุภูมิภาคลุ่มแม่น้ำโขง หรือ GMS Economic Corridors ส่งผลต่อการค้าการลงทุนระหว่างไทยไปยังประเทศในภูมิภาค
นอกจากนี้ การพัฒนาเส้นทางดังกล่าวยังมีผลต่อการลงทุนที่นิคมทวาย ที่คาดว่าจะมีการลงนามในสัญญาก่อสร้างเฟสแรกเดือน มิ.ย.นี้ โดยแบ่งการพัฒนาพื้นที่ในนิคมออกเป็นแปลง แปลงละ 20-30 ตารางกิโลเมตร (ตร.กม.) จากพื้นที่ทั้งหมดกว่า 200 ตร.กม. ที่จะมีการลงทุนก่อสร้างโรงไฟฟ้าขนาดเล็ก ระบบน้ำ และปรับปรุงถนนภายในโครงการ
อย่างไรก็ตาม สพพ.ในฐานะผู้เข้าร่วมจัดตั้งและร่วมทุนในนิติบุคคลเฉพาะกิจ หรือเอสพีวี ภายใต้ชื่อบริษัท ทวาย เอส อี แซด ดีเวลล๊อปเมนท์ ร่วมกับ เอฟอีอาร์ดี ของพม่า ถือหุ้นฝ่ายละ 50% วงเงินลงทุนเริ่มต้นไม่เกิน 100 ล้านบาท โดย สพพ.จะทำหน้าที่เป็นที่ปรึกษาให้พม่าในการทำแผนแม่บทการลงทุนโครงสร้างพื้นฐานในอีก 20-30 ปีข้างหน้า ใช้งบราว 18 ล้านบาท เป็นเงินให้เปล่าในการดำเนินงานและจ้างที่ปรึกษา คาดว่าจะได้ข้อสรุปแผนลงทุนทั้งหมดเดือน มิ.ย.-ก.ค.นี้
สำหรับโครงการที่อยู่ระหว่างรอความชัดเจนในปีงบประมาณ 2558 คือ การปรับปรุงระบบไฟฟ้าในย่างกุ้ง และการก่อสร้างประตูกั้นน้ำที่นครโฮจิมินห์ โดยปีงบประมาณ 2588 สพพ.ได้รับการจัดสรรงบประมาณ 600 ล้านบาท และปี 2559 ได้รับการจัดสรรงบ 900 ล้านบาท ขณะที่ช่วง 10 ปีที่ผ่านมา สพพ.ให้ความช่วยเหลือทางการเงินและวิชาการ รวมทั้งสิ้น 60 โครงการ วงเงิน 1.44 หมื่นล้านบาท